**NOTĂ INFORMATIVĂ**

**la proiectul Hotărârii Guvernului ”Pentru modificarea și completarea Hotărârii Guvernului nr. 370 din 12 aprilie 2006 ”Cu privire la organizarea Concursului republican ”Pedagogul anului”**

Proiectul Hotărârii Guvernului este elaborat de Ministerul Educației în scopul executării prevederilor art. 157 lit. c) din Codul educației al Republicii Moldova nr. 152  din 17 iulie 2014.

Proiectul are drept scop motivarea cadrelor didactice performante de a participa la Concursul republican ”Pedagogul anului” și stimularea performanței profesionale a acestora.

 Proiectul prevede substituirea textului ”Ministerul Educației și Tineretului” cu textul ”Ministerul Educației” în tot textul hotărârii și al Regulamentului de organizare şi desfăşurare a Concursului republican "Pedagogul anului".

 De asemenea, se propune modificarea și expunerea pct. 13 într-o nouă redacție, astfel încât urmează să fie instituite pentru învingătorii Concursului republican ”Pedagogul anului” trei premii: I, II și III.

Deținătorilor premiului I din fiecare categorie de cadre didactice, întitulat ”Educatorul anului”, ”Învățătorul anului” sau, respectiv, ”Profesorul anului” li se va acorda trofeul (statueta) ”Pedagogul anului” și câte un premiu bănesc în valoare de 50000 lei.

Deținătorii premiului II din fiecare categorie de cadre didactice vor beneficia de câte un premiu în valoare de 25000 lei și de Diploma de onoare a Ministerului Educației.

Deținătorilor premiul III din fiecare categorie de cadre didactice li se va oferi câte un premiu în valoare de 15000 lei și Diploma de onoare a Ministerului Educației.

Laureaților premiilor I, II și III li se va acorda gradul didactic următor celui pe care îl dețin sau li se va confirma gradul didactic superior pentru cadrelor didactice deținătoare ale gradului didactic superior. Celorlalți participanți la etapa a treia a concursului li se va oferi Diploma de participare din partea Ministerului Educației.

Pentru implementarea proiectului hotărârii vor fi necesare mijloace financiare suplimentare în sumă de 120 mii lei anual, care au fost planificate și prevăzute în Legea bugetului de stat pentru anul 2017.

Cheltuielile pentru punerea în aplicare a hotărârii vor fi suportate din contul mijloacelor bugetare alocate în acest scop Ministerului Educației.

**Ministru Corina FUSU**